榮木和陶靖節韻
作者：程洵
朝代：宋

paragraphs: 我卜我居，游息在茲。
有榮者木，日封殖之。
本根既固，發生以時。
我時傾瞻，中心慨而。
維人之生，孰本孰根。
惟皇降衷，天理具存。
是曰成性，道義之門。
欽斯承斯，大化以敦。
嗟彼世人，自安淺陋。
德不圖新，惡或念舊。
有干惟祿，有覬惟富。
孰能毅然，不爲利疚。
我懷師訓，罔敢失墜。
匪道曷從，匪義曷畏。
聖門雖遠，率焉以冀。
庶幾疲駑，久亦告至。